Deputatul Gheorghe Șoldan anunță că licitațiile pentru autostrada Pașcani – Suceava – Siret vor fi organizate în lunile aprilie și mai
Deputatul PSD de Suceava, Gheorghe Șoldan, a vizitat, astăzi, șantierul autostrăzii A7, la Adjud, județul Vrancea, alături de premierul României Marcel Cioalcu și ministrul transporturilor, Sorin Grindeanu. "A7 se apropie tot mai mult de județul Suceava și vin cu vești bune pentru suceveni. Procedurile pentru lansarea în licitație a contractelor pentru lucrările la A7 Pașcani – Suceava – Siret (118,03 km) vor începe în lunile următoare", a spus Gheorghe Șoldan. El a precizat că din discuțiile purtate cu premierul Marcel Ciolacu și ministrul transporturilor Sorin Grindeanu se estimează că procedurile vor fi inițiate chiar de luna viitoare pentru tronsonul Pașcani – Suceava (61,86 km), iar pentru celălalt segment, Suceava – Siret (56,17 km), în luna mai.
"Este cel mai mare proiect de infrastructură pentru regiunea Moldovei și implicit pentru județul Suceava și mă bucur că îi am alături pe prim-ministrul României și pe ministrul Transporturilor, pentru a vedea cât mai repede realizat acest proiect esențial pentru suceveni", a spus Șoldan.